

Rūpniecības iela 23, Rīga, LV-1045, tālr. 67084200, e-pasts ap@vvd.gov.lv, www.vvd.gov.lv

**Paredzētās darbības ietekmes sākotnējais izvērtējums Nr.AP24SI0405**

*Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā „Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.*

# Paredzētās darbības ierosinātājs:

Rīgas brīvostas pārvalde (reģistrācijas Nr.90000512408), Kalpaka bulvāris 12, Rīga,   
LV-1010, tālrunis: 67030800 (turpmāk – Ierosinātāja).

# Paredzētās darbības nosaukums:

Infrastruktūras attīstība Kundziņsalas Ziemeļu daļā (turpmāk – Paredzētā darbība).

# Paredzētās darbības norises vieta:

Uriekstes iela 48 k-1 (zemes vienību kadastra apzīmējumi 01000680094 ) Rīga (turpmāk – Norises vieta).

# Informācija par paredzēto darbību, iespējamām paredzētās darbības vietām un izmantojamo tehnoloģiju veidiem:

Ietekmes sākotnējais izvērtējums (turpmāk – Sākotnējais izvērtējums) tiek veikts saskaņā ar likuma “Par ietekmes uz vidi novērtējumu” (turpmāk - Novērtējuma likums) 3.2 panta pirmās daļas 1) punktu un 2. pielikuma 10. punkta 2) apakšpunktu: *rūpniecisko teritoriju ierīkošana, ja to platība ir 2,5 hektāri un vairāk,* 5) *jauna ceļa būvniecība*, *ja tā garums ir 1 kilometrs un vairāk, 51) ostu un kuģu piestātņu, arī zvejas ostu, būvniecība (visas darbības, uz kurām neattiecas šā likuma 1. pielikums)*.

Valsts vides dienests (turpmāk – Dienests) 2024. gada 11. decembrī saņēma Rīgas brīvostas pārvaldes, reģ. nr. 90000512408, (turpmāk – Iesniedzējs) iesniegto iesniegumu ietekmes sākotnējā izvērtējuma veikšanai projektam “Infrastruktūras attīstības Kundziņsalas Ziemeļu daļā” Uriekstes ielā 48 k-1 (zemes vienības kadastra apzīmējums 01000680094), Rīgā.

Saskaņā ar sniegto informāciju projekta ietveros ir paredzēta ostas piestātnes, loģistikas un elektroapgādes infrastruktūras būvniecība un Daugavas gultnes padziļināšana. Projekta kvantitatīvie rādītāji:

* Paredzētās darbības kopējā teritorija - 30 ha;
* Izbūvējamās ostas piestātnes parametri - Enkurtipa piestātne 290 m ar RoRo (Roll on - Roll off) rampu 50 m;
* Daugavas gultnes padziļināšana - līdz (-) 13,5/14,3 m dziļumam pie piestātnes;
* Dažādas nestspējas teritorija kravu loģistikas nodrošināšanai - 27,36 ha;
* Loģistikas laukumi tiks aprīkoti ar notekūdeņu attīrīšanas iekārtām, paredzamais nokrišņu ūdeņu daudzums - 123 800 m3/gadā. Pēc attīrīšanas tiks novadīti Daugavā;
* Elektroapgādes pieslēguma jauda apsildei un apgaismojumam - 12 MW, kas tiks realizēta izbūvējot jaunu kabeļa pievadu;
* Pievadceļu izbūve: Pievedceļa garums ~2 235 m, Ceļa platums – 7 m; Ceļa platība – 1,5 ha;
* Plānots meža kopumā 8,95 ha platībā izciršana (veikt atmežošanas darbus) pilnā apmērā.

Plāntos izveidot enkurtipa piestātni 290 m ar RoRo (Roll on - Roll off) rampu 50 m; garumā. Pamata nesošās konstrukcijas ir norobežojošā rievpāļu siena un rievpāļu enkursiena, kas ir izvietota 30 m attālumā no priekšējas norobežojošās sienas. Piestātnes konstrukciju deformāciju samazināšanai aiz norobežojošās sienas tiks izbūvēti D=2,0 m smilts-cementa urbpāļi, izmantojot Deep Soil Mixing tehnoloģiju. Izbūvētie urbpāļi veidos “ekrāna” efektu, samazinot grunts sānu spiedienu uz priekšējo sienu un tādā veidā samazinot horizontālus pārvietojumus, kas ir izraisīti ar ievērojamām transporta slodzēm. Visi darbi tiks veikti sauszemē un nav nepieciešams izpildīt būvdarbus upes zonā.

Daugavas gultnes padziļināšanai no ~ 286 756,3 m² padziļināmās akvatorijas paredzētais izņemamās grunts apjoms ~ 437 707,5 m³ līdz projekta dziļuma atzīmei (-) 13,5/14,3 m. Darbus paredzēts veikt Daugavas gultnē 45 grādu leņķī attiecībā pret krasta līniju no piestātnes ziemeļu un dienvidu galējiem punktiem. Izņemtās grunts deponēšanas vietas paredzētas jūras izgāztuvē ar centra koordinātēm 57°07' N 024°02' E, D=1 NM un uz sauszemes Kundziņsalas ziemeļu daļā. Pēc gultnes padziļināšanas darbiem ir paredzēts gultnē ieklāt granīta laukakmeņu kārtu (frakcija - 150-500 mm) gultnes nostiprināšanai pret izskalojumiem. Padziļināšanas darbi paredzēti paralēli ar piestātnes būvniecības darbiem.

Norises vietā paredzētas dažādas nestspējas teritorijas kravu loģistikas nodrošināšanai. Laukumi ar nesaistītu minerālmateriālu maisījumu segumu, kas paredzēti vēja ģeneratoru turbīnu lāpstiņu un gondolu uzglabāšanai un pārvietošanai turpmākā teritorijas izmantošanā. Lietus ūdeni no laukumiem paredzēts savākt, attīrīt un novadīt Daugavas akvatorijā, izbūvējot lietus kanalizācijas sistēmu. Paredzamais lietus ūdens daudzums līdz 123 800 m3/gadā.

Lai nodrošinātu elektrības pieslēgumu piestātnes un loģistikas teritorijas vajadzībām, tiks izveidots jauns pieslēgumu pie esošajiem elektrotīkliem, veidojot paralēlu pieslēgumu no AS Sadales tīkls vidēja sprieguma līnijas Sarkandaugavā. SIA Riga Port Electric ir elektroenerģijas sadales operators Kundziņsalā, uzņēmums ir izstrādājis projektu, paredzot jauna pieslēguma veidošanu pie AS Sadales tīkls esošās 110/10kV līnijas Sarkandaugavā, jauna sadales tīkla izveidei līdz Kundziņsalas attekai (AS Sadales tīkls tīkls), jauna publiska elektrības sadales tīkla izveidei līdz Kundziņsalas ziemeļu daļai (SIA Riga Port Electric tīkls) un lokālu pieslēgumu izveidei attīstības teritorijā līdz piestātnei un loģistikas zonai (Rīgas brīvostas pārvaldes tīkls). Paredzētās darbības ietvaros elektroapgāde tiks nodrošināta loģistikas laukumiem gan apgaismojumam, gan pieslēgumi iekārtu apsildei. Paredzēta vidēja spieguma kabeļu elektrolīnijas izbūve, zemsprieguma transformatora stacijas un zemsprieguma līnijas izbūve. Projektējamās trases garums nepārsniegs 7 km, pieslēguma jauda ir 12 MW.

Projekta mērķis attīstīt infrastruktūru tīro tehnoloģiju (vēju enerģijas tehnoloģiju komponenšu ražošanas jomā) komersantiem.

Paredzēta jauna pievedceļa izbūve un esošā pievedceļa (1.šķērslīnijas pārbūve) ~2 235 m pārbūve. Kopējā ceļu platība projekta ietvaros sastādīs 1,5 ha. Veikt inženiertīklu, tai skaitā ūdens, kanalizācijas un notekūdeņu inženiertīklu izbūvi.

A map of a building

Description automatically generated with medium confidenceA model of a factory by the water

Description automatically generated

1. *attēls. Paredzētās darbības teritorijas vizualizācija. (iesniedzēja iesniegtais attēls)*

Atbilstoši Rīgas teritorijas plānojuma (apstiprināts ar Rīgas domes 15.12.2021. saistošajiem noteikumiem Nr. 103 „Rīgas teritorijas izmantošanas un apbūves saistošie noteikumi”) (turpmāk – TIAN) Funkcionālā zonējuma kartei Paredzētās darbības Norises vieta atrodas Rūpnieciskās apbūves teritorijā (R), kur atbilstoši teritorijas izmantošanas un apbūves noteikumu 4.6.1.2.punkta “Teritorijas papildizmantošanas veidi” 901.punktam atļautā darbība ir lidostu un ostu apbūve (14005), Transporta lineārā infrastruktūra (14002), Inženiertehniskā infrastruktūra (14001), Energoapgādes uzņēmumu apbūve (14006). Norises vieta atrodas teritorijā, kurai izstrādāts lokālplānojums (turpmāk – Lokālpānojumus): Kundziņsalas un teritorijas starp Sarkandaugavas atteku, Degvielas ielu un Uriekstes ielu lokālplānojums (1.1 redakcija). Saskaņā ar iepriekš minētā lokālplānojuma saistošajiem noteikumiem Nr.47 iekļauto informāciju Paredzētās darbības Norises vieta atrodas Rūpnieciskās apbūves teritorijā (R), kur atbilstoši teritorijas izmantošanas un apbūves noteikumu 4.6.1.2.punktu “Teritorijas papildizmantošanas veidi”: 73.punktu atļautā darbība ir lidostu un ostu apbūve (14005): *Apbūve, ko veido ostu termināļi un ar tiem saistītā infrastruktūra, tai skaitā hidrotehniskās būves, piestātnes, navigācijas iekārtas un ierīces ostā, upju kuģu piestātnes*.

Atbilstoši TIAN norādītajam Paredzētās darbības vieta neatrodas bakterioloģiskajā un ķīmiskajā aizsargjoslā ap ūdens ņemšanas vietām, kā arī neatrodas virszemes ūdensobjektu aizsargjoslā. Saskaņā ar Valsts vides dienesta Piesārņoto vietu pārvaldības sistēmas datiem (dati skatīti 2024. gada 28. decembrī) Paredzētās darbības vieta neatrodas un neskar piesārņotās vai potenciāli piesārņotās teritorijas.

Saskaņā ar Dabas aizsardzības pārvaldes dabas datu pārvaldības sistēmā OZOLS (turpmāk – Ozols) pieejamo informāciju Paredzētās darbības norises vieta neatrodas īpaši aizsargājamā dabas teritorijā. Norises vietā ir reģistrēts Eiropā un Latvijā īpaši aizsargājamais biotops 91E0\* *Aluviāli meži (aluviāli krastmalu un palieņu meži).*

Likuma ,,Par ietekmes uz vidi novērtējumu” 8.pants nosaka, ka piesakot darbību ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ņemot vērā, ka Ierosinātāja pilnvarotā persona iesniegumā nav norādījusi divus dažādus risinājumus attiecībā uz šīs darbības vietu vai izmantojamo tehnoloģiju veidiem, Dienests kā otru variantu pieņēma to, ka Ierosinātāja varētu neveikt darbību.

# Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):

Paredzētās darbības Sākotnējais izvērtējums veikts pamatojoties uz Novērtējuma likuma 3.*2* panta pirmās daļas 1) punktu un 2. pielikuma 10. punkta 2) apakšpunktu: *rūpniecisko teritoriju ierīkošana, ja to platība ir 2,5 hektāri un vairāk,* 5) *jauna ceļa būvniecība*, *ja tā garums ir 1 kilometrs un vairāk, 51) ostu un kuģu piestātņu, arī zvejas ostu, būvniecība (visas darbības, uz kurām neattiecas šā likuma 1.pielikums)*,11. pantu un Ministru kabineta 2015. gada 13. janvāra noteikumu Nr. 18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. punktu. Novērtēšana veikta, balstoties uz Eiropas Savienības sākotnējā izvērtējuma vadlīnijās noteikto pieeju un kritērijiem, kas interpretē Eiropas Parlamenta un Padomes direktīvas 2014/52/ES (ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu) prasības.

Paredzētās darbības Norises vietai saskaņā ar Kundziņsalas un teritorijas starp Sarkandaugavas atteku, Degvielas ielu, Tvaika ielu un Uriekstes ielu lokālplānojumu, kas apstiprināts ar Rīgas domes 2018. gada 11. jūlija saistošajiem noteikumiem Nr.47 ,,Kundziņsalas un teritorijas starp Sarkandaugavas atteku, Degvielas ielu, Tvaika ielu un Uriekstes ielu teritorijas izmantošanas un apbūves saistošie noteikumi” (turpmāk – Lokālplānojums), noteiktā funkcionālā izmantošana ir Rūpnieciskās apbūves teritorija (R4). Saskaņā ar Lokālplānojumu Rūpnieciskās apbūves teritorijā (R4) kā viens no teritorijas galvenajiem izmantošanas veidiem ir lidostu un ostu apbūve (14005): *apbūve ko veido ostu termināļi un ar tiem saistītā infrastruktūra, tai skaitā hidrotehniskās būves, piestātnes, navigācijas iekārtas un ierīces ostā, upju kuģu piestātnes* *un* *energoapgādes uzņēmumu apbūve* (14006) (2 attēls). Papildus iepriekš minētajam, Norises vieta saskaņā ar Lokālplānojumu atrodas Rīgas brīvostas teritorijā, līdz ar to Ierosinātājai ir saistoši Ministru kabineta 2020. gada 4. februāra noteikumi Nr.77 ,,Rīgas brīvostas noteikumi”.

A collage of maps

Description automatically generated

Paredzētās darbības teritorija

1. *Attēls. Paredzētās darbības teritorijas grafiskie dati atbilstoši Rīgas teritorijas plānojumam 2016. – 2018.gadam ( iesniedzēja iesniegtais attēls)*

*Ņemot vērā iepriekš minēto, Dienests secina, ka paredzētā darbība ir atļautā teritorijas izmantošana.*

Kundziņsalas ziemeļu daļā ir veikti ģeoloģiskās izpētes darbi, zemes vienībās ar kadastra apzīmējumiem Nr. 01000680288, 01000680289, 01000680094, 01000680095 un 01000680097, kopējā pētāmās teritorijas platība ir aptuveni 155 ha. Paredzētās darbības ir plānots veikt zemes vienībās ar kadastra apzīmējumiem 01000680094; 01000680288 apmēram 30 ha platībā. Apbūves teritorijai raksturīga sarežģīta ģeoloģiskā struktūra. Urbšanas darbu laikā atklātais urbums raksturojams kā kvartāra iežu komplekss. Pētītās teritorijas virskārtu pārsvarā klāj tehnogēnie (tQ4) nogulumi (smilšaina grunts). Augšējā slānī tehnogēnie nogulumi sastāv no sabērtas smalkas līdz vidēji rupjas smilts slāņa ar oļu ieslēgumiem, būvgružiem, vietām ar ļoti irdeno līdz blīvo dūņu piejaukumu. Kopējais tehnogēnā grunts slāņa biezums ir 0,3-4,1 m no zemes virsmas. Kopējo šķērsgriezumu raksturo nehomogēns grunts nogulumu stāvoklis un mainīgā grunšu nestspēja. Organiskās gruntis (dūņas, kūdras, dūņainas gruntis) un ļoti irdenas līdz irdenas smiltis tiek uzskatītas par vājas nestspējas gruntīm, ar neviendabīgiem sablīvēšanās īpašībām, augstam deformācijas un saspiešanas īpašībām.

Ģeotehniskās izpētes laikā gruntsūdeņu līmenis konstatēts 0,1 m līdz dziļumā 4,4 m no zemes virsmas un ir vienāds ar absolūtās augstuma atzīmēm ‐0,1 līdz 2,4 m virs jūras līmeņa. Pazemes ūdens līmeņa svārstības var sasniegt ±1,0 metru, taču, ņemot vērā tiešo Daugavas tuvumu, kur var sasniegt līmeņa svārstības ±2,0 metri, īpaši pavasara un rudens plūdu ietekmē gruntsūdens līmenis var strauji mainīties. Grunts ūdens līmenis apsekotajā teritorijā ir tuvs ūdens līmenim apkārt esošos ūdens baseinos – Daugavā un Sarkandaugavā. Teritorijā nav noteikta plūdu iespēja. Projektēšanas laikā pēc ģenerālplāna sagatavošanas ir jāizpilda papildus ģeoloģiskais izmeklējums, lai nodrošinātu ģeotehnisko datu precizitāti būvju un infrastruktūras objektu vietās saskaņā ar standartu prasībām. Jāņem vērā, ka heterogēnas, organiskas un smilšainas gruntis ir ļoti irdenā un irdenā stāvoklī un nodrošina ļoti zemu nestspēju. Konstrukciju izbūve uz jebkāda veida nesošās pamatnes šādos grunts apstākļos nav iespējama bez papildus grunts pastiprināšanas pasākumiem. Konstrukciju projektēšanas un būvniecības stadijā jāņem vērā šo grunšu tiksotropas īpašības.

Projektā paredzēts veikt Daugavas gultnes padziļināšanas darbus pie projektējamās piestātnes. Padziļināšanas laikā paredzēts izrakt ~ 437 707,5 m3 grunts. Izraktās grunts deponēšanas vieta – Kundziņsalas ziemeļu daļa un jūras izgāztuvē ar centra koordinātēm 57°07' N 024°02' E, D=1 NM. Orientējoši platība, kādā paredzēts veikts padziļināšanas darbus – 286 756,3 m².

Dienests Paredzētās darbības Iesniedzējam ir izsniedzis ķīmisko un ekotoksikoloģisko analīžu veikšanas darbu programmu padziļināšanas darbu veikšanai pie Projekta ietvaros plānotās piestātnes. Paraugus grunts kvalitātes noteikšanai jāņem un grunts granulometrisko sastāvu jānosaka saskaņā ar Ministru kabineta 25.10.2005. noteikumos Nr.804 „Noteikumi par augsnes un grunts kvalitātes normatīviem” (turpmāk – MK noteikumi Nr.804) noteikto kārtību. Piesārņojošo vielu koncentrācijas noteikšana paraugos ir jāveic laboratorijā, kas ir akreditēta attiecīgajā sfērā un izmanto MK noteikumu Nr.804 6.punktā noteiktās paraugu sagatavošanas un testēšanas metodes. Nosakot grunts kvalitāti, nav pieļaujama grunts paraugu sajaukšana. Testēšanas pārskatu kopijas jāiesniedz Dienestā, lai Dienests varētu lemt par atļaujas grunts novietošanai grunts novietnē jūrā izsniegšanu. Tāpat, balstoties uz testēšanas pārskatiem, Dienests izvērtēs iespēju grunts deponēšanai Kundziņsalas ziemeļos.

Rīgas brīvostas teritorijā projekta ietvaros tiek paredzēta jaunas piestātnes būvniecība (2., 3. attēls). Plāntos izveidot enkurtipa piestātni 290 m ar RoRo (Roll on - Roll off) rampu 50 m garumā. Piestātnes izbūves darbu izpilde paredzēta 4 posmos:

1. Posms - Rievpāļu priekšējas norobežojošās sienas izbūve.
2. Posms - smilts-cementa d=2,0 m urbpāļu izbūve ar soli 4 m gar priekšējo sienu izmantojot Deep Soil Mixing tehnoloģiju;
3. Posms - Enkursavilču izbūve starp sienām ar soli 2,0 m;
4. Posms – 30 m platas 0,7 m biezas brauktuves plātnes izbūve. Rakšanas darbi upes gultnē pie priekšējas sienas, lai nodrošinātu nepieciešamo dziļumu pie piestātnes un gultnes nostiprināšana pie piestātnes.

A diagram of a building

Description automatically generated

1. *Attēls. Piestātnes šķērsgriezums pirms gultnes piedziļināšanas darbiem*

A drawing of a wall

Description automatically generated

1. *Attēls. Piestātnes šķērsgriezums pēc gultnes piedziļināšanas darbiem.*

Būvdarbu laikā pastāv Daugavas akvatorija ūdens vides apdraudējums, ka tajā varētu nonākt piesārņojums no darbos izmantotās tehnikas, tomēr šāda ietekme drīzāk ir teorētiska. Dienests vērš uzmanību, ka būvdarbu organizācijā var paredzēt arī bonu materiāla atrašanos, kuras drošības nolūkos varētu ievietot Daugavā, lai novērstu potenciālā piesārņojuma plūsmu. Plānojot būvdarbu organizāciju, jāpievērš uzmanība, lai ūdenī nenonāktu būvgruži vai citi būvdarbos izmantotie materiāli. Dienesta ieskatā konkrētā veida ietekmes ir vērtējamas kā maznozīmīgas, jo tās ir iespējams maksimāli pārvaldīt. Lai mazinātu radītā uzduļķojuma un sedimentācijas negatīvo ietekmi uz upes ekosistēmu, nepieciešams izmantot tehniskos risinājumus sedimentu aizturēšanai lejpus būvdarbu veikšanas vietas.

Dienests paredzētajai darbībai savstarpējo ietekmi attiecina ar iespējamo ietekmi uz upes zivju resursiem, Rīgas jūras līča akvatoriju, emisijām vidē. Paredzētās darbības ietekmes uz vidi faktoru darbības ilgums būs atkarīgs no piestātnes būvniecības darbu ilguma un piestātnes darbības ilguma. Piestātnes būvdarbu laikā radītā ietekme būs pagaidu/ pārejoša, līdz ar būvniecības darbu pabeigšanu tā izbeigsies.

Sākotnējā izvērtējuma laikā Dienestam nav pieejams Pārtikas drošības, dzīvnieku veselības un vides zinātniskā institūta BIOR ( turpmāk- BIOR) atzinums par Paredzēto darbību. Lietas ietvaros ir vērtēti divi BIOR atzinumi, kas tika sniegti Rīgas brīvostas pārvaldei par 2020. gada un 2022. gadā Rīgas brīvostā plānotajiem remonta padziļināšanas darbiem. Tika vērtēta padziļināšanas darbu ietekme uz zivju resursiem šādos objektos: piestātnes KRS-3 akvatorija, piestātnes MS-2 pieejas, piestātņu VM-4 un VM-5 pieejas, piestātnes RKR-7 pieejas, piestātņu EO-14 un EO-15 pieejas. Padziļināšanas vietas atrodas atšķirīgās Daugavas lejteces un ar to saistīto ūdeņu daļās: piestātnes KRS-3 akvatorijs atrodas Daugavas kreisā krasta tuvumā iepretī Mīlgrāvja kanāla ietekai; piestātnes MS-2 pieejas akvatorijs atrodas Daugavas centrālajā daļā lejpus Audupes ietekas; piestātņu VM-4 un VM-5 pieejas akvatoriji daļēji atrodas Mīlgrāvja kanāla lejtecē netālu no tā ietekas Daugavā un daļēji – Daugavā Mīlgrāvja kanāla tuvumā; piestātnes RKR7 pieejas akvatorijs atrodas Mīlgrāvja kanāla augšteces labā krasta tuvumā, netālu no kanāla savienojuma ar Ķīšezeru; piestātņu EO-14 un EO-15 pieejas akvatoriji atrodas Daugavas centrālajā daļā (faktiski visā Daugavas platumā), netālu no Kundziņsalas dienvidu gala. BIOR atzinumā norāda, ka Rīgas osta atrodas Daugavas lejtecē, tās teritorijā ietilpst gan Daugavas galvenā straume, gan Daugavas atteku, pieteku, piestātņu akvatoriju un citi ūdeņi. Ar MK 12.03.2002. noteikumiem Nr. 118 “Noteikumi par virszemes un pazemes ūdeņu kvalitāti” Daugava posmā no valsts nozīmes līdz grīvai ir noteikta par prioritārajiem karpveidīgo zivju ūdeņiem. Daugavas un citu ūdeņu gultne un krasts Rīgas ostas un pilsētas attīstības gaitā ir būtiski pārveidoti – krasti ir nostiprināti un tajos izbūvētas piestātnes, savukārt upes dziļums tiek uzturēts mākslīgā veidā. Būtisku pārveidojumu dēļ Daugavas lejtece ir noteikta par stipri pārveidotu ūdensobjektu. Būtisko krastu un gultnes pārveidojumu dēļ sekmīgs zivju nārsts padziļināmajās akvatorijās ir maz ticams. No zivju dabiskās atražošanās viedokļa šīs akvatorijas ir nozīmīgas galvenokārt kā anadromo ceļotājzivju (lasis, taimiņš, upes nēģis, vimba un salaka) migrācijas ceļš, kas savieno to barošanās vietas jūrā ar nārsta vietām saldūdeņos. Kopš Daugavas HES kaskādes pabeigšanas, ceļotājzivīm ir pieejama tikai lejpus Rīgas HES aizsprosta esošā Daugavas sateces baseina daļa. Nozīmīgākās ceļotājzivju nārsta vietas šajā daļā ir saglabājušās Lielajā Juglā un Mazajā Juglā, uz kurām zivju migrācija norisinās caur Mīlgrāvja kanālu. Tomēr mazākā apjomā sekmīgs ceļotājzivju nārsts ir iespējams arī Ķekaviņā un citās ūdenstecēs. Zivju bojāejas risks ir potenciāli saistīts galvenokārt ar avārijas vai negadījuma izraisītu būtisku ūdens piesārņošanu.

*Par piestātnes ierīkošanas rezultātā iegūtās grunts izmantošanu Dienests varēs pieņemt lēmumu pēc tam, kad tiks saņemti grunts testēšanas rezultāti. Tā kā ir nepieciešama grunts nestspējas pastiprināšana Paredzētās darbības vietā, kā racionālāko izraktās grunts izmantošanas veidu Dienests rekomendē grunts deponēšanu sauszemes novietnē, ja to pieļaus vides aizsardzības normatīvie akti.*

*Ņemot vērā, ka veicot grunts izrakšanu tiks radīts uzduļķojums ar suspendētajām vielām/dūņām/sedimentiem un to, ka projektētā piestātne atrodas tiešā tuvumā ar BIOR 2022. gada vērtētām teritorijām un visa ostas teritorija ir antropogēni ietekmēta, pastāv varbūtība, ka Paredzētās darbības radītās negatīvās ietekmes būs līdzīgas un to rezultātā tiks nelabvēlīgi ietekmēti zivju resursi. Līdz ar to Dienests, izsniedzot tehniskos noteikumus Paredzētai darbībai, izvirzīs prasību saņemt BIOR atzinumu Paredzētajai darbībai. Atzinumā izvirzītās prasības būs jāiekļauj būvprojektā.*

Saskaņā ar Dabas aizsardzības pārvaldes dabas datu pārvaldības sistēmā “OZOLS” pieejamo informāciju Paredzētās darbības Norises vieta neatrodas īpaši aizsargājamā dabas teritorijā, tajā skaitā Eiropas nozīmes aizsargājamā dabas teritorijā (*Natura 2000),* kā arī tajā nav reģistrēti mikroliegumi, mikroliegumu buferzonas. Tuvākās īpaši aizsargājamās dabas teritorijas ir Krēmeru dabas liegums aptuveni 0,6 km attālumā ZR virzienā, Piejūras dabas parkā ietilpstošā Mīlestības saliņa aptuveni 5,04 km attālumā ZR virzienā, Vecdaugavas dabas liegums aptuveni 4,7 km attālumā Z virzienā un Jaunciema dabas liegums aptuveni 5,8 km attālumā A virzienā.

Paredzētās darbības teritorijā ir īpaši aizsargājami biotopu laukumi (91E0\**Aluviāli meži (aluviāli krastmalu un palieņu meži*)). Projekta ietvaros, šo teritoriju plānots pilnībā atmežot kailcirtē.

Dabas aizsardzības pārvalde 2024. gada 11. decembrī sniedza atzinumu Nr. 3.15.1.3/1063/2024-N10 “Par Kundziņsalas saimnieciskās attīstības radītās ietekmes uz biotopiem samazinošajiem apsaimniekošanas pasākumiem dabas liegumā „Krēmeri””, kurā Dabas aizsardzības pārvalde konceptuāli atbalsta infrastruktūras objektu izbūvi projekta ietvaros, iznīcinot Eiropas Savienības nozīmes biotopa 91E0\**Aluviāli meži (aluviāli krastmalu un palieņu meži)* platību, ja tiks ievērots nosacījums par ietekmi mazinošiem pasākumiem, kura ietvaros tiks veikti biotehniskie sugu un biotopu dzīvotņu apsaimniekošanas pasākumi dabas liegumā “Krēmeri”, tādējādi kompensējot biotopa platības zaudējumu un projekta iespējamo ietekmi uz dabas vērtībām.

Lietas materiālos ir sertificētu Lindas Strodes (eksperta sertifikāta nr. 174) un Ivo Dinsberga (eksperta sertifikāta nr. 186) “Sertificētu sugu un biotopu aizsardzības jomas ekspertu atzinums par Kundziņsalas saimnieciskās attīstības radītās ietekmes uz biotopiem samazinošajiem apsaimniekošanas pasākumiem dabas liegumā "Krēmeri"” (turpmāk- Atzinums). Atzinums sagatavots ar mērķi izstrādāt veicamos apsaimniekošanas pasākumus, kas vērsti uz sugu un biotopu saglabāšanu un to ekoloģiskās kvalitātes uzlabošanu dabas liegumā “Krēmeri” un Kundziņsalas saimnieciskās darbības radītās potenciāli nelabvēlīgās ietekmes samazināšanu uz vidi un biotopiem Kundziņsalā. Galvenais mērķis ir vērsts uz labvēlīgu apstākļu radīšanu teritorijā sastopamajām īpaši aizsargājamām putnu sugām, kā arī citiem ūdensputniem. Atzinuma izstrādes gaitā sagatavotas rekomendācijas par nepieciešamajiem apsaimniekošanas pasākumiem un veicamajām darbībām, lai uzturētu un atjaunotu teritorijā esošos, īpaši putniem piemērotos, biotopus un veicinātu putnu sekmīgu ligzdošanu un biotopu labvēlīga statusa nodrošināšanu gan īstermiņā, gan ilgtermiņā.

Lai uzlabotu konstatēto sugu un biotopu stāvokli un bioloģisko vērtību neatkarīgi no to aizsardzības statusa dabas liegumā "Krēmeri" tiek paredzēti dažādi pasākumi putnu aizsardzībai. Lai panāktu putnu ligzdošanai labvēlīgus apstākļus, būtu jāveic kompleksi biotopu apsaimniekošanas pasākumi, piemēram, niedru pļaušana, koku un krūmu izciršana u.c. Atsevišķus biotopus, piemēram, agrāk lieguma ZA daļā bijušo smiltāju vairs nav iespējams atjaunot. Plānojot meža apsaimniekošanas pasākumus, būtu jāņem vērā tā daļēji antropogēnā izcelsme un pašreizējais stāvoklis. Svešzemju koku sugu izciršana meža kokaudzē, esošo koku retināšana. Krūmāja apsaimniekošanas pasākumi - Dabas lieguma ziemeļrietumu stūrī esošajā krūmājā ieteicama invazīvo sugu, īpaši ošlapu kļavas, izskaušana, atstājot tur sastopamās vietējās krūmu sugas. Izcirstie un izraktie invazīvie kokaugi no teritorijas jāizvāc. Īstenojot kompleksu pieeju dabas lieguma sugu un biotopu labvēlīgu apstākļu nodrošināšanai ilgtermiņā, būtu nepieciešams uzturēt zināmu platību zālāju biotopu. No kokiem un krūmiem brīvas zālāju platības ir nozīmīgas gan putnu, gan citu dzīvo organismu grupu pastāvēšanai un kopumā palielina ekosistēmas bioloģisko daudzveidību. Zālāju biotopu atjaunošana, izcērtot kokus un krūmus, un uzturēšana, pļaujot vienu reizi sezonā, veicama gan teritorijā starp niedrāju un Voleru ielu, gan niedrāja un meža kontaktjoslā.

Eksperti atzinumā norāda, ka veicot aizsardzības apsaimniekošanas pasākumu kopumu dabas liegumā “Krēmeri” sastopamo sugu un biotopu labvēlīgai pastāvēšanai ilgtermiņā, paredzams, ka to ietekme būs pozitīva un bioloģisko daudzveidību veicinoša.

Paredzams, ka atzinumā rekomendētie pasākumi dabas liegumā “Krēmeri” ne tikai uzlabos ūdensputnu ligzdošanas apstākļus un uzlabos Krēmeriem raksturīgo biotopu kvalitāti, bet arī kompensēs ostas infrastruktūras attīstības rezultātā radīto ietekmi uz biotopiem Kundziņsalā. Vērtējot saglabājušās dabiskās teritorijas Rīgas ostā kopumā, sagaidāms, ka ieguldījumi biotopu uzturēšanas pasākumos 15 ha lielajā dabas liegumā “Krēmeri” dos lielāku pozitīvo efektu dabisko teritoriju saglabāšanā nekā centieni saglabāt izolētus, zemas un vidējas kvalitātes biotopus ostas saimnieciskās attīstības teritorijās Kundziņsalā, kas atbilstoši Rīgas pilsētas plānojumam ir noteikta kā Rūpnieciskas apbūves teritorija.

*Atbilstoši dabas lieguma “Krēmeri” dabas aizsardzības plānā minētajam Dabas lieguma zemes lietotājs ir Rīgas brīvostas pārvalde. Līdz ar to tehniskajos noteikumos tiks izvirzītas prasības nodrošināt sertificētu ekspertu atzinumā rekomendētos biotopu kvalitāti uzlabojošos pasākumus, lai tiktu kompensēti Paredzētās darbības teritorijā īpaši aizsargājamā biotopa 91E0\*Aluviāli meži (aluviāli krastmalu un palieņu meži) iznīcināšana to nocērtot.*

Paredzētās darbības ietvaros plānota atmežošana 8,95 ha platībā. Saskaņā ar valsts zemes dienesta kadastra informācijas sistēmu zemes vienībā ar kadastra apzīmējumu 01000680288 – mežs 3,3 ha un zemes vienībā ar kadastra apzīmējumu 01000680094 – mežs 4,36 ha. 2024. gada 27. decembrī Dienests saņēma Valsts meža dienesta vēstuli Nr. CVM.7-1/2851, kurā norādīts, ka saskaņā ar Meža valsts reģistra datiem augstāk minētajās zemes vienībās meža inventarizācija nav derīga. Plānoto būvdarbu veikšanai meža zemē zemes lietošanas veida maiņai platība jāatmežo, saņemot kompetentas institūcijas administratīvo aktu: šo objektu ierīkošanai piemēro atmežošanas procedūru. Atbilstoši MK noteikumu Nr.384 “Meža inventarizācijas un Meža valsts reģistra informācijas aprites noteikumi” 34.3.1.punktam – ja tiek izgatavots jauns zemes vienības zemes robežu un situācijas plāns un zemes vienībās tiek apvienota vai sadalīta meža zeme, nepieciešams veikt atkārtotu meža inventarizāciju. Meža likums 41.panta 3.daļa un MK noteikumi Nr.889 „Noteikumi par atmežošanas kompensācijas noteikšanas kritērijiem, aprēķināšanas un atlīdzināšanas kārtību” Valstij maksā kompensāciju par izraisītām negatīvām sekām, kas rodas atmežošanas rezultātā (mežā).

*Tehniskajos noteikumos tiks izvirzītas Valsts meža dienesta atzinumā iekļautās prasības attiecībā uz teritorijas atmežošanu. Veicot kamerālu Paredzētās darbības vietas apskati, Dienests ir konstatējis, ka esošais meža biotops tiek pastiprināti ietekmēts, to izbraukājot. Veicot kailcirti 8.95ha platībā netiks būtiski ietekmēts Rīgas valstspilsētas meža fonds, tas neatstās ietekmi uz kopējo oglekļa dioksīda apjomu un tā absorbcijas spējām. Pie kam plaša ar mežu klāta teritorija – Mežaparks atrodas apmēram 2km attālumā uz dienvidaustrumiem no Norises vietas, arī rekomendētie biotopu kvalitāti uzlabojošie pasākumi dabas liegumā “Krēmeri” uzlabos tur augošā meža stāvokli.*

Paredzētā darbība Norises vieta atradīsies Rīgas Brīvostas teritorijā. Esošie pievedceli atrodas Kundziņsalas teritorijā un tie ir publiski pieejami ikvienam, kas ir izbraucis caur ostas kontroles punktu, t.i. tie neatrodas uzņēmuma slēgtā teritorijā, pa tiem var brīvi pārvietoties un tos uztur Rīgas brīvostas pārvalde. Projekts paredz jaunu pievedceļu izbūvi ar kopējo garumu 2,23 km un 7 m platumā. Ņemot vērā, ka pēc paredzētās darbības realizēšanas, teritorijā planots ierīkot rūpniecisko un loģistikas darbību ar lielas masas un lielgabarīta produkcijas vienībām, lai samazinātu avārijas riskus, ir paredzēts, ka ceļu infrastruktūra kritiskos loģistikas darbību posmos tiks veidota dubultā standarta platumā, t.i. ceļu infrastruktūra, piem. SIA “Riga Fertilizer Terminal” teritorijas tuvumā būs 7 m plata.

Nākotnē Rīgas brīvostas teritorijā ir paredzamas būtiskas izmaiņas. Šobrīd ir pabeigta satiksmes pārvada no Tvaika ielas uz Kundziņsalu projektēšana un gaidāma tā būvniecības uzsākšana. Šis satiksmes pārvads turpmāk kalpos par galveno piekļuves punktu Kundziņsalā izvietotajai ostas infrastruktūrai, tādējādi aizvietojot esošo piekļuves punktu Uriekstes ielā. Satiksmes pārvads ir plānots kā 4 joslu maģistrālā iela, kura nākotnē iespējams tiks savienota ar Eksporta ielu.

Paredzētās darbības Norises vietā ir plānots izveidot dažādas nestspējas teritorijas kravu loģistikas nodrošināšanai. Laukumi ar nesaistītu minerālmateriālu maisījumu segumu paredzēti vēja ģeneratoru turbīnu lāpstiņu un gondolu uzglabāšanai un pārvietošanai. Visi laukumi tiks paredzēti ar pretinfiltrācijas segumu.

*Vērtējot ietekmes no ceļu būvniecības Norises vietā, tās neatšķirsies no tām, kādas vērojamas jebkura cita ceļa būvniecības laikā. Kā galvenās ietekmes no ceļa būvniecības jāmin neatjaunojamo derīgo izrakteņu izmantošana un gaisu piesārņojošo vielu emisija putekļu veidā no minerālmateriālu noklāšanas ceļa zonās. Lai arī darbos tiks izmantoti neatjaunojamo zemes dzīļu resursi, tomēr smilts – grants, smilts krājumi Latvijā ir plaši izplatīti un, salīdzinoši ar citiem līdzīgiem būvniecības darbiem, ceļu būvniecības un pārbūves darbiem tiks izmantots salīdzinoši neliels daudzums minerālmateriālu. Izmantojamais minerālmateriālu daudzums var tikt uzskatīts par nebūtisku, pie nosacījuma, ka būvdarbos izmanto derīgos izrakteņus, kas ir iegūti atradnē, kur derīgo izrakteņu ieguvei ir saņemta vietējās pašvaldības izsniegta atļauja vai Valsts vides dienesta izsniegta licence, vai dabas resursus, kas iegūti pazemes un virszemes būvju būvniecības, virszemes ūdensobjektu (dīķu) ierīkošanas, to gultnes tīrīšanas vai padziļināšanas procesā (ja persona, kas iesaista dabas resursus saimnieciskajā darbībā Valsts vides dienestā ir saņēmusi dabas resursu lietošanas atļauju). Dienests var izvirzīt attiecīgu nosacījumu tehniskajos noteikumos, kā arī šāda prasība jau ir izvirzīta ārējos normatīvos aktos, tādejādi nodrošinot, ka derīgo izrakteņu ieguves apjoms tiek uzskaitīts un ir zināma minerālmateriālu izcelsme. Paredzami autoceļu būvniecības darbiem raksturīgi traucējumi (putekļi, trokšņi, izplūdes gāzes no darbos pielietotās tehnikas), kas ir vērtējami kā nozīmīgi būvdarbu veikšanas laikā, taču ir īslaicīgi un pēc darbu pabeigšanas kļūs neaktuāli.*

Paredzētā darbība ietver arī inženiertīklu izbūvi, tai skaitā ūdens, kanalizācijas un notekūdeņu inženiertīklu izbūvi, kam jau ir izstrādāts atsevišķs būvprojekts.

Lietus notekūdeņi no cietajiem segumiem (30 ha) tiks savākti lietus kanalizācijas sistēmā, attīrīti nokrišņu notekūdeņu attīrīšanas iekārtās (precīzs modelis un ražība šobrīd vēl nav zināmi un tiks detalizēti tālākajos projektēšanas etapos) un novadīti Daugavā. Kopējais aprēķinātais nokrišņu ūdeņu daudzums 123 800 m3/gadā. Nokrišņu ūdeņu savākšanas sistēmu paredzēts aprīkot ar smilšu un naftas produktu uztvērējiem. Pēc attīrīšanas ūdeņi tiks novadīti Daugavā.

*Tā kā Paredzētā darbība neparedz ūdens izmantošanu un ražošanas notekūdeņu veidošanos, tad nav paredzama ietekme ne uz dzeramā ūdens krājumiem, ne arī risks, ka vidē tiks novadīti neattīrīti ražošanas notekūdeņi. Attiecībā uz lietus notekūdeņu apsaimniekošanu Dienests vērš uzmanību, ka Daugavā novadāmajiem lietus ūdeņiem jānodrošina atbilstošas kvalitātes prasības, kas panākamas, uzstādot atbilstošas jaudas un tipa naftas produktu atdalītājus un smilšu uztvērējus.*

Būvdarbu laikā tiek paredzēts trokšņa emisiju pieaugums, bet Paredzētā darbība rūpnieciskajā teritorijā uz esošā fona nevarēs radīt trokšņa traucējumu. Būtiskākās trokšņu emisijas rada transporta kustība Paredzētas darbības realizācijas reģionā. 2021. gadā izstrādātās Rīgas pilsētas vides trokšņa stratēģiskās kartes (apstiprinātas ar Rīgas domes 27.04.2022. lēmumu Nr. 1466 “Par Rīgas aglomerācijas trokšņa stratēģisko karšu apstiprināšanu”) ietver 5 interaktīvās trokšņa kartes (ceļu satiksme; dzelzceļa un tramvaju satiksme; gaisa kuģu satiksme; rūpnieciskā darbība; visi trokšņa avoti), no kurām katrai ir pieejamas Rīgas pilsētas gada vidējā trokšņa dienas zonējuma kartes. Trokšņu līmeņi vakara un nakts periodos paredzētās darbības teritorijā praktiski neatšķiras, jo pašlaik pastāvošās darbības notiek 24 stundas diennaktī, jo blakus esošās ir ražošanas teritorijas – ostas stividoru uzņēmumi, kas īsteno intensīvas ražošanas, beramkravu un konteineru pārkraušanas darbības, attiecīgi paredzētā darbība, visticamāk, neietekmēs un nemainīs esošo trokšņa fonu (4.attēls).

A map of a city

Description automatically generatedA screenshot of a cell phone

Description automatically generated

*4. Kopējais (visu trokšņa avotu) trokšņa rādītājs (dB) dienas.*

*Paredzētās darbības radītais trokšņa līmenis būvniecības un ekspluatācijas laikā neradīs būtisku negatīvu ietekmi uz tuvākajām apdzīvojamajām teritorijām, kas atrodas aptuveni 1,02 km un lielākā attālumā ZA virzienā un Kundziņsalas dzīvojamā apkaimē D virzienā. Paredzētā darbība, kas ietver infrastruktūras attīstību Kundziņsalas Ziemeļu daļā var piesaistīt būtisku skaitu kravas automašīnu (t.sk. ar vairākkārtēju iebraukšanu/izbraukšanu), no kā secināms, ka Paredzētās darbības vietā un tā apkārtnē pieaugs transporta radītais vides troksnis.*

Saskaņā ar Lokālplānojuma Grafiskās daļas karti “Galvenās aizsargjoslas un citi teritorijas izmantošanas aprobežojumi” zemes vienībā ar kadastra apzīmējumu 01000680094 ir reģistrēta drošības aizsargjoslas teritorija ap naftas un naftas produktu, bīstamu ķīmisko vielu un produktu pārsūknēšanas un iepildīšanas staciju, rezervuāru parkiem, iepildīšanas un izliešanas estakādi, piestātni un muliņu, uzsildīšanas punktu, noliktavu, krātuvi, pārstrādes un pārkraušanas uzņēmumu. Drošības aizsargjosla ir norādīta SIA „Riga fertilizer terminal”. Lokālplānojuma ietvaros izstrādātajā Vides pārskatā (izstrādātājs SIA “Estonian, Latvian & Lithuanian Environment”, 2017.gads), tiek sniegts riska novērtējums SIA „Riga fertilizer terminal” (Uriekstes ielā 48 k-1). SIA „Riga fertilizer terminal” nodarbojas ar minerālmēslu, t.sk. amonija nitrāta minerālmēslu pārkraušanu. Izstrādātajā vērtējumā SIA „Riga fertilizer terminal” tiek norādīts, ka minerālmēslu pārkraušanas termināļu darbība nav tiešā veidā attiecināma uz klasiskas ķīmisko vielu noliktavas darbību, kurā tiek veikta intensīva kravu aprite salīdzinoši nelielos iepakojumos, līdz ar to SIA „Riga fertilizer terminal” piemērojamas Drošības attālumu Vadlīnijās dotās rekomendācijas gadījumiem “kad bīstamās ķīmiskās vielas un to bīstamības potenciāls nav pietiekoši izpētīts vai nav uzkrāti statistikas dati par tehnoloģiskajos procesos iespējamajiem negadījumiem un avārijām, kā arī nav sniegtas norādes par pieņēmumiem konkrētā tipa objekta skaitliskā riska novērtēšanai ne vadlīnijās, ne ar tām saistītajos dokumentos.” Tādējādi, lai pārvaldītu riskus un iespējamos apdraudējumus cilvēkiem ārpus uzņēmuma teritorijas, ap SIA „Riga fertilizer terminal” objekta tehnoloģiskajām iekārtām “piemērot aprobežojumus noteiktā nemainīgā attālumā, kas nepārsniedz Aizsargjoslu likumā noteikto maksimālo drošības aizsargjoslas platumu” (5.attēls).

A map of a factory

Description automatically generated with medium confidenceA map of a city

Description automatically generated

1. *Attēls. SIA “Riga Fertilizer Terminal” Kundziņsalas Lokālplānojumā noteiktā aizsargjosla 100m ( iezīmēta ar sarkanu līniju).*

Atbilstoši Aizsargjoslu likuma 30. pantā noteiktajam, Aizsargjoslas ap ogļūdeņražu ieguves vietām, naftas, naftas produktu, bīstamu ķīmisko vielu un produktu cauruļvadiem, tilpnēm, krātuvēm, pārstrādes un pārkraušanas uzņēmumiem, degvielas uzpildes stacijām nosaka, lai nodrošinātu ogļūdeņražu ieguves vietu, naftas, naftas produktu, bīstamu ķīmisko vielu un produktu cauruļvadu, tilpņu, krātuvju, pārstrādes un pārkraušanas uzņēmumu, degvielas uzpildes staciju ekspluatāciju un drošību, kā arī samazinātu iespējamo negatīvo ietekmi uz vidi un cilvēkiem šo objektu ekspluatācijas laikā un iespējamo avāriju gadījumā. Atbilstoši Lokālplānojumam ap SIA ,,Riga fertilizer terminal” ir noteikts 100 m drošības attālums un 200 m zona, kurā būvējot jaunu paaugstinātas bīstamības vai ugunsbīstamu objektu jāveic analīze, vai tas neietekmē SIA ,,Riga fertilizer terminal” drošību. Paredzamās darbības ietvaros netiek plānota paaugstinātas bīstamības vai paaugstinātas ugunsbīstamības objektu būvniecība.

*Tā kā Paredzētā darbība plānota tiešā SIA ,,Riga fertilizer terminal” tuvumā, būvprojektēšanas procesā ir jāveic Paredzētās darbības saskaņošana, izvērtējot iespējamos drošības riskus.*

Paredzētā darbība nav saistāma ar būtisku negatīvu ietekmi uz īpaši aizsargājamām dabas, kultūras pieminekļu vai ainaviskām vērtībām, tā kā šādas vērtības nav reģistrētas Paredzētās darbības Norises vietā.

# Secinājumi:

1. Veicot ietekmes sākotnējo izvērtējumu, Valsts vides dienests ir konstatējis, ka paredzētā darbība neatbilst likuma “Par ietekmes uz vidi novērtējumu” 4. panta un 1. pielikumā noteiktajām darbībām, kurām piemērojams ietekmes uz vidi novērtējums.
2. Piestātnes, piebraucamo ceļu un laukumu būvniecība un ar šo darbību saistītā ietekme uz vidi atbilstoši likuma “Par ietekmes uz vidi novērtējumu” 11. panta kritērijiem netiek klasificēta tik nozīmīga vai kompleksa, lai būtu nepieciešams piemērot ietekmes uz vidi novērtējuma procedūru, tā kā tā ir vērtējama tikai kā nozīmīga lokālā mērogā, nav saistīta ar būtisku piesārņojuma risku un to nevar uzskatīt par tādu, kas var radīt negatīvu ietekmi uz apkārtējo iedzīvotāju dzīves kvalitāti. Ar būvdarbu pabeigšanu beigsies daļa no sākotnējā ietekmes uz vidi izvērtējumā identificētajām ietekmēm, taču daļa no tām saglabāsies arī Paredzētās darbības veikšanas laikā, piemēram, ietekme uz Daugavas ūdens kvalitāti piestātnes tīrīšanas procesā, lietus ūdeņu novadīšanā.
3. Tehniskajos noteikumos iespējams noteikt pasākumus radītā gaisa, ūdens piesārņojuma, putekļu, trokšņa mazināšanai gan būvdarbu laikā, gan turpmākajā ekspluatācijā un teritorijas sakārtošanai pēc būvdarbu beigšanas.
4. Paredzētā darbība atbilst Rīgas teritorijas plānojumam (apstiprināts ar Rīgas domes 15.12.2021. saistošajiem noteikumiem Nr. 103 „Rīgas teritorijas izmantošanas un apbūves saistošie noteikumi”), kā arī lokālplānojumam: “Par “Kundziņsalas un teritorijas starp Sarkandaugavas atteku, Degvielas ielu, Tvaika ielu un Uriekstes ielu” (apstiprināts 11.07.2018. ar Rīgas domes lēmumu Nr.1419) un tā teritorijas izmantošanas un apbūves noteikumiem.
5. Ietekmes uz vidi novērtējuma nepieciešamība neizriet arī no lietderības un samērīguma apsvērumiem, jo iespējamās nelabvēlīgās ietekmes ir identificējamas un pārvaldāmas, un to novēršanai vai mazināšanai ir iespējams noteikt un tehniskajos noteikumos iestrādāt atbilstīgus pasākumus.
6. Paredzētā darbība atbilstoši Būvniecība likumam ir definējama kā ,,būvniecība”, līdz ar to informējam, ka atbilstoši Būvniecības likuma Pārejas noteikumu 21. punktam ar 2020. gada 1. janvāri būvniecības administratīvais process uzsākams elektroniski BIS. Ņemot vērā iepriekš minēto, lai Dienests varētu izdot tehniskos noteikumus, atbilstoši Būvniecības likumā noteiktajam tiesiskajam regulējumam, Ierosinātājai iesniegums tehnisko noteikumu saņemšanai ir jāiesniedz BIS (<https://bis.gov.lv/bisp/>). Dienests tehniskos noteikumus paredzētajai darbībai izdos pēc attiecīgā paziņojuma saņemšanas no BIS.

# Izvērtētā dokumentācija:

* 1. Ierosinātājas Pilnvarotās personas Dienestā reģistrētais 2024. gada 11. decembrī iesniegums ietekmes uz vidi sākotnējā izvērtējuma veikšanai Nr. IVN#3466.
  2. Pārtikas drošības, dzīvnieku veselības un vides zinātniskais institūta ,,BIOR” 2022. gada Zivsaimnieciskās ekspertīzes un sertificēta sugu un biotopu eksperta atzinums Zivsaimnieciskās ekspertīzes un sertificēta sugu un biotopu eksperta atzinums Nr.30-1/90-e par “*Zivsaimnieciskās ekspertīzes atzinums par 2022. gadā Rīgas brīvostā plānotajiem remonta padziļināšanas darbiem” un* eksperta atzinums Nr.30-2/529-e par “*Zivsaimnieciskās ekspertīzes atzinums par 2020. gadā plānotajiem remonta padziļināšanas darbiem Rīgas brīvostā*”
  3. Dabas aizsardzības pārvaldes 2024.gada 11.decembra vēstule Nr. Nr. 3.15.1.3/1063/2024-N10.
  4. Sertificētu ekspertu Lindas Strodes (eksperta sertifikāta nr. 174) un Ivo Dinsberga (eksperta sertifikāta nr. 186) “Sertificētu sugu un biotopu aizsardzības jomas ekspertu atzinums par Kundziņsalas saimnieciskās attīstības radītās ietekmes uz biotopiem samazinošajiem apsaimniekošanas pasākumiem dabas liegumā "Krēmeri"”.
  5. Valsts meža dienesta 2024.gada 27.decembra vēstule Nr. CVM.7-1/2851.
  6. Dabas aizsardzības pārvaldes dabas datu pārvaldības sistēma ,,OZOLS”.
  7. Valsts zemes dienesta datu publicēšanas un e-pakalpojumu portāls [www.kadastrs.lv](http://www.kadastrs.lv).
  8. *Google Earth* karšu slāņi.
  9. VSIA ,,Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistrs.
  10. Rīgas teritorijas plānojums, kas apstiprināts ar Rīgas domes 2005. gada 20. decembra saistošajiem noteikumiem Nr.34 ,,Rīgas teritorijas izmantošanas un apbūves noteikumi”.
  11. Piesārņoto un potenciāli piesārņoto vietu karte <http://parissrv.lvgmc.lv/#viewType=pppvMapListView&incrementCounter=1> (dati pēdējoreiz skatīti 2023. gada 10. oktobrī).
  12. Lokālplānojums “Par “Kundziņsalas un teritorijas starp Sarkandaugavas atteku, Degvielas ielu, Tvaika ielu un Uriekstes ielu” (apstiprināts 11.07.2018. ar Rīgas domes lēmumu Nr.1419) un tā teritorijas izmantošanas un apbūves noteikumi.

# Sabiedrības informēšana:

Dienests ar 2024. gada 14. augusta vēstuli Nr. 11.4/AP/12796/2024 ,,Par informatīvā paziņojuma nosūtīšanu "Infrastruktūras attīstības Kundziņsalas Ziemeļu daļā", Uriekstes iela 48 k-1, Rīga, LV-1005 Rīgā” Rīgas valstspilsētas pašvaldībai un biedrībai ,,Vides aizsardzības klubs”, kā arī informatīvo paziņojumu par Paredzēto darbību publicēja Valsts vides dienesta tīmekļa vietnē.

# Administratīvā procesa dalībnieku viedokļi:

##### Iesniedzējas viedoklis izteikts iesniegumā Dienestam un iesniegumam klāt pievienotajos dokumentos.

##### Dabas aizsardzības pārvaldes un Valsts meža dienesta atzinumos rakstītais ir iekļauts ietekmes sākotnējā izvērtējuma 5. nodaļā.

# Piemērotās tiesību normas:

1. Administratīvā procesa likums.
2. Likums ,,Par ietekmes uz vidi novērtējumu”.
3. Atkritumu apsaimniekošanas likuma 4.pants, 5.pants, 14.panta pirmā daļa, V nodaļa.
4. Ministru kabineta 2015. gada 13. janvāra noteikumi Nr. 18 ,,Kārtība, kādā novērtē paredzētās darbības ietekmi uz vidi un akceptē paredzēto darbību”.
5. Ministru kabineta 13.06.2006. gada 13. jūnija noteikumi Nr.475 „Virszemes ūdensobjektu un ostu akvatoriju tīrīšanas un padziļināšanas kārtība”.
6. Ministru kabineta 2001. gada 8. maija noteikumi Nr.188 „Saimnieciskās darbības rezultātā zivju resursiem nodarītā zaudējuma noteikšanas un kompensācijas kārtība”.

**Lēmums:**

Nepiemērot ietekmes uz vidi novērtējuma procedūru *Paredzētajai darbībai –* Infrastruktūras attīstības Kundziņsalas Ziemeļu daļā Uriekstes ielā 48 k-1, (zemes vienības kadastra apzīmējums 01000680094), Rīgā.

*Šis starplēmums, ar kuru tiek atzīts, ka ietekmes uz vidi novērtējums nav nepieciešams, nav atsevišķi pārsūdzams.*

Atbilstoši Ministru kabineta 2015. gada 27. janvāra noteikumu Nr. 30 “Kārtība, kādā Valsts vides dienests izdod tehniskos noteikumus paredzētajai darbībai” 15. punktam Dienests sagatavos un izsniegs tehniskos noteikumus Jūsu pieteiktajai darbībai.

Atļauju pārvaldes

Būvniecības un attīstības departamenta direktore D. Rudusa

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Olita Vēvere-Ducka, 22486061

*Olita.vevere-ducka@vvd.gov.lv*